钦定古今图书集成/理学汇编/学行典/第279卷 > 颜氏家训 > 《思归赋》齐·谢朓
## 钦定古今图书集成/理学汇编/学行典/第279卷 > 颜氏家训 > 《思归赋》齐·谢朓

“余菲薄以固陋，受灵恩而不訾。拖银黄之沃若，剖金
符之陆离。舟未济而河广，途方遥而马疲。忽中寝而
念厉，魂申旦而九移。昔受教于君子，逢知己之隆盼。
被名立之羽仪，沾宦成之藻绚。羌服义而不怠，岂临
岐而喻变。势方迅于转圆，理好旋于奔电。援弱葛而
能升，践重冈而不眩。信禔福之非己，宁悔祸其如见。”
大明廓以高临，吹万忻而同悦。跨神皋之沃衍，奉英
蕃之睿哲，承比屋之隆化，踵芳尘之馀烈，怀龌龊之
褊心，无夸毗之诞节。竟伊郁而不怡，赖遐讨于先哲，
纷吾生之游荡，弥一纪而历兹，自下车于江海，涉青
春于是时，眷崇冈而引领，望大厦而长思，虽曲街之
委陋，犹寤寐而见之，况神交而通梦，“眇河汉于佳期。”
尔乃眷言薄暮，南眺悠然，方整归辔，愿受一廛。考华
城之直陌，相洛浦之回阡，连飞甍于故友，接闲馆以
怀仙，临南场以蓺藿，寄北池而采莲。睇微英之靃靃，
望冰叶之田田。乃翦山木，不日为功，非轮非奂，去斲
去砻，夜索绹而绕绕。且乘屋而芄芄，竹棂崎岖而经
北，绳闬窈窕以临东。布菌萧于疏橑，织菼乱于回栊。
于是篱插芳槿，门拂长杨，园桃春发，窗竹夏凉。晨露
晞而草馥，微风起而树香。无芳菲以袭予，空旖旎于
都房，恒离居以岁月，庸销落而徒伤。我闻时命，有殖
无迁，征事或在，求理未甄。譬丰草之区别，随霜露而
夭延，背萱鲜于堂北，尚幽幽而未捐，苟外物以能惑，
亦在应而无骞。况朝霞之采可咽，琼扉之饰方宣。养
以虚白之气，悟以《无生》之篇。岂加璧之赠可动，执圭
之位能缠。归来薄暮，聊以永年。